b'\n_START_ARTICLE_\nEdgar Spriit\n_START_PARAGRAPH_\nEdgar Spriit (29. september 1922 \xe2\x80\x93 8. august 1993) oli Eesti ajakirjanik, satiirik ja poliitik, VII Riigikogu liige (Maarahva \xc3\x9chenduse fraktsiooni aseesimehena)._NEWLINE_Teises maailmas\xc3\xb5ja algul teenis h\xc3\xa4vituspataljonis, hiljem Eesti laskurkorpuses. Tegi kaast\xc3\xb6\xc3\xb6d ajalehele Punav\xc3\xa4elane. _NEWLINE_1945\xe2\x80\x931946 oli ta P\xc3\xa4rnu maakonna parteikomitee instruktor. 1946\xe2\x80\x931948 \xc3\xb5ppis Leningradi oblasti parteikoolis ja Leningradi \xc3\xbclikoolis. 1948\xe2\x80\x931950 t\xc3\xb6\xc3\xb6tas P\xc3\xa4rnu ajalehes T\xc3\xb6\xc3\xb6rahva H\xc3\xa4\xc3\xa4l vastutava toimetajana. 1951\xe2\x80\x931952 teenis Punaarmees algul poliitalal ja seej\xc3\xa4rel ajalehe Punav\xc3\xa4elane toimetuses. _NEWLINE_1956. aastal l\xc3\xb5petas Lenini-nimelise S\xc3\xb5jalis-Poliitilise Akadeemia ajakirjanduse alal. Aastatel 1956\xe2\x80\x931959 oli ta Noorte H\xc3\xa4\xc3\xa4le peatoimetaja ja 1959\xe2\x80\x931989 Pikri peatoimetaja aset\xc3\xa4itja. 1985. aastal sai Eesti NSV teeneliseks ajakirjanikuks._NEWLINE_1991. aastast alates oli Eesti Demokraatliku \xc3\x95igusliidu valimistoimkonna esimees. Olnud Eesti Ajakirjanike Liidu satiirikomisjoni esimees, lisaks korraldanud karikatuurin\xc3\xa4itusi ja karikatuuriv\xc3\xb5istlusi.\n_START_SECTION_\nIsiklikku\n_START_PARAGRAPH_\nTema abikaasad olid ajakirjanik Ester Spriit (1923\xe2\x80\x932006) ja tantsija Elonna Spriit ning tema lapsed on Sirje Piho, Eero Spriit ja Egon Spriit.'